A4-0139/96

Päätöslauselma komission tiedonannosta «Euroopan pk-yritysten seurantakeskus - Komission huomiot kolmannesta vuosittaisesta kertomuksesta (1995)" (KOM(95)0526 - C4-0202/95)

Euroopan parlamentti, joka

- ottaa huomioon kolmannen vuosittaisen kertomuksen Euroopan pk-yritysten seurantakeskuksesta,

- ottaa huomioon komission huomiot tästä kertomuksesta (KOM(95)0526 - C4-0202/95),

- palauttaa mieliin aiemmin antamansa päätöslauselmat pk-yrityksiä koskevasta politiikasta ja erityisesti 19. tammikuuta 1995 antamansa päätöslauselman, joka koski toista vuosittaista kertomusta Euroopan pk-yritysten seurantakeskuksesta ((EYVL C 43, 20.2.1995, s. 76)),

- siirrettyään työjärjestyksensä 52 artiklan mukaisesti päätösvallan talous- ja raha-asioita sekä teollisuuspolitiikkaa käsittelevälle valiokunnalle,

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön (A4-0139/96),

A. ottaa huomioon, että pienillä ja keskisuurilla yrityksillä on merkittävä asema työpaikkojen luojina, kuten käytettävissä olevat tilastot osoittavat, minkä johdosta on erityisen tärkeää pyrkiä auttamaan pk-yritysten kasvua ja kehitystä Euroopan unionissa,

B. panee tyytyväisenä merkille jäsenvaltioiden voimistuneet pyrkimykset yksinkertaistaa hallinnollista ympäristöä, jossa pk-yritykset joutuvat toimimaan, ja parantaa yritysjohdon ja työntekijöiden koulutusta sekä lisätä luotonsaantia ja sijoituksia omiin varoihin,

C. toteaa, että vientiä harjoittavien pk-yritysten osuus kasvaa huomattavasti ja että yritysten viennin voimakkuus ei ole suoraan verrannollinen niiden kokoon, mikä puolestaan vahvistaa sen, ettei viennin harjoittaminen ole yksinomaan suuryritysten etuoikeus,

D. toteaa, että kasvavat pk-yritykset ovat kaikkein tuottavimpia ja ne todennäköisimmin pystyvät keskipitkällä aikavälillä lisäämään eniten työllisyyttä, koulutusta, sosiaalista hyvinvointia ja kilpailukykyä,

1. Pitää myönteisenä yritysten välisen yhteistyön lisääntymistä esimerkiksi BC- NET-verkon rohkaisemalla tavalla ja panee merkille, että Eurooppalainen taloudellinen etuyhtymä (ETEY) vastaa tyydyttävällä tavalla pk-yritysten tarpeeseen luoda vakaita suhteita kumppaneihin muissa unionin valtioissa yritysten kuitenkaan menettämättä itsenäisyyttään;

2. Toteaa huolestuneena, että pk-yritysten mahdollisuudet päästä julkisten hankintojen markkinoille ovat edelleen kovin rajalliset, etenkin silloin, kun on kyse monikansallisista, rahalliselta arvoltaan pienistä sopimuksista, jotka kiinnostaisivat ensisijaisesti pk-yrityksiä, ja pyytää näin ollen jäsenvaltioita tiedottamaan entistä laajemmin niistä tarjouspyyntömenettelyistä, jotka sijoittuvat julkisten tarjouskilpailujen nykyisen kynnystason alapuolelle;

3. Katsoo, että pk-yritysten julkisessa tukemisessa, olipa kyseessä hallinnollinen tuki, avustaminen tietojen keruussa ja levittämisessä, erityisten politiikkojen täytäntöönpano, tai rahoitusavun antaminen, on pyrittävä oikeaan tasapainoon kasvavien yritysten ja mikroyritysten välillä antaen viimeksi mainituille samalla mahdollisuus käyttää hyväkseen hallinnollisten rasitteiden keventämistä puuttumatta kuitenkaan sosiaaliturvaan;

4. Toteaa, että pk-yritysten merkitys työpaikkojen luojina ja Euroopan alueellisen tasapainon ylläpitäjinä on huomattava, sekä katsoo, että pk- yritysten teollisen toiminnan kehittyminen edistää ratkaisevasti alueellista kehitystä ja mahdollisuuksia vakauttaa työllisyyttä etenkin tukialueilla ja että jäsenvaltioiden olisi huolehdittava paremmin yritysten perustamista ehkäisevien esteiden poistamisesta näillä alueilla, joilla niillä on parhaat mahdollisuudet edistää työllisyyttä;

5. Toteaa, että pk-yrityksillä on merkittävä asema innovaatioiden kehittämisessä sekä korkean teknologian yrityksissä että perinteisessä teollisuudessa, ja pyytää komissiota ja jäsenvaltioita tukemaan uusien teknologiayritysten perustamista ja avustamista kaikin aiheellisin keinoin ja varmistamaan pk-yritysten entistä laajemman osallistumisen tärkeimpiin yhteisön tutkimus- ja koulutusohjelmiin, jotta voitaisiin lisätä innovaatioita, uuden teknologian soveltamista ja yrittäjähenkeä Euroopan unionissa;

6. Toteaa, että suuryrityksiin nähden pk-yritysten on edelleen paljon vaikeampaa saada kohtuukorkoista lainaa tai hankkia itselleen pääomaa markkinoilta, ja katsoo, että todellisten eurooppalaisten pääomamarkkinoiden luominen nopeasti kasvaville pk-yrityksille on välttämätöntä, jotta ne voisivat parhaiten käyttää valttejaan kansainvälisessä kilpailussa, jonka ne joutuvat kohtaamaan, ja huomauttaa, että Euroopassa olemassa olevien, pk- yrityksille suunnattujen pääomamarkkinoiden suuri määrä vaikuttaa pääomien saatavuutta heikentävästi ja on haitaksi kaikkien sellaisten markkinoiden maksuvalmiudelle, mutta korostaa siitä huolimatta, että yleiseurooppalaiset pääomamarkkinat kansainvälisesti suuntautuneille, kasvaville pk-yrityksille voivat täydentää ja niiden olisikin täydennettävä olemassa olevia kansallisia pk-yrityksille tarkoitettuja markkinoita;

7. Katsoo lisäksi, että suurimpien pk-yritysten edustaman taloudellisen verkon rahoittaminen entistä suuremmalta osin pörssin avulla on sekä mahdollista että toivottavaa, ja pyytää näin ollen jäsenvaltioita poistamaan lainarahoituksen ja osakeannin väliset erot verotuskohtelussa sekä kannustamaan yrityksiä kirjapidon avoimuuteen ja taloudellisten tietojen antamiseen, jotta sijoittajat kiinnostuisivat enemmän näistä markkinoista, jotka ovat liian epävarmat, ellei riittäviä tietoja ole saatavilla, ja myös kehottaa tässä yhteydessä jäsenvaltioita poistamaan nykyiset rajoitukset eläkerahastojen sijoituksilta arvopaperimarkkinoilla, mikä lisäisi huomattavasti pääomien saatavuutta ja maksuvalmiutta näillä markkinoilla;

8. Katsoo, että tilanteessa, jossa inflaatio on hallinnassa ja todellinen korkotaso laskee, pk-yritysten rahoitusta helpottaisi sekä takuiden myöntäminen että lainakorkojen alentaminen, ja pitää tervetulleena komission vastikään työllisyyden edistämiseksi tekemää aloitetta eurooppalaiseksi luottovakuutusjärjestelmäksi sekä pyytää neuvostoa ottamaan käyttöön tämän välineen mahdollisimman pian;

9. Pyytää tässä yhteydessä komissiota tekemään ehdotuksen Euroopan parlamentin ja neuvoston direktiiviksi maksujen viivästymisistä; josta on tullut uhkaava ja hellittämätön ongelma lukuisille pk-yrityksille, joiden asiakkaat (viranomaiset ovat usein pahimpia tässä mielessä) käyttävät maksujen viivästyttämistä sovitun eräpäivän yli halpana ja helppona keinona saada lyhytaikaista luottoa; tämä on jopa uhannut monien pk-yritysten olemassaoloa;

10. Katsoo, että erityisesti pk-yrityksille kehitetyt sovellukset voivat olla hyödyllisiä, kun kannustetaan pk-yrityksiä lisäämään tietotekniikan käyttöä, mutta katsoo, että pk-yritykset voidaan parhaiten saattaa osaksi tietoyhteiskuntaa tarjoamalla yleisiä palveluja, joista on välitöntä etua;

11. Katsoo, että Euroopan pk-yritysten seurantakeskusta koskevat kertomukset vastaavat tehokkaasti tarpeeseen saada aiheellisia tietoja, joiden avulla voidaan analysoida Euroopan pk-yritysten tilannetta ja näkymiä; katsoo lisäksi, että komission lähestymistapa on osoittautunut asianmukaiseksi mutta että sitä voitaisiin tietyiltä osin parantaa, ja pyytää komissiota näin ollen:

- jatkamaan työtään tällä alalla ja pyrkimään etenkin laajentamaan kertomusten hyödyntämistä ja parantamaan niitä siten, että ne tavoittavat entistä laajemman yleisön

- tutkimaan mahdollisuuksia saada aikaan yhteistyötä seurantakeskusverkon ja niiden muiden yleiseurooppalaisten järjestöjen kanssa, jotka voivat osaltaan antaa tälle hankkeelle lisäarvoa

- pyrkimään lisäämään viimeisimpien tietojen käyttöä jäsenvaltioissa, etenkin sisämarkkinoista pk-yrityksille aiheutuvien vaikutusten arvioimiseksi

12. Katsoo, että on välttämätöntä kehittää ja käyttää parhaalla mahdollisella tavalla hyväksi pk-yritysten työllistämis- ja kasvumahdollisuuksia, ja pyytää komissiota ja jäsenvaltioita toteuttamaan aiheellisia toimenpiteitä, joilla voidaan:

- yksinkertaistaa hallinnollista ympäristöä, jossa pk-yritykset - ja etenkin mikroyritykset - joutuvat toimimaan, heikentämättä kuitenkaan nykyistä sosiaaliturvajärjestelmää

- vähentää liiallisen byrokratian aiheuttamia pk-yritysten perustamista ja kehittämistä ehkäiseviä rakenteellisia vääristymiä

- varmistaa pk-yritysten ja niitä edustavien järjestöjen entistä suurempi osallisuus päätöksenteossa

- helpottaa uusia työpaikkoja luovien pk-yritysten rahoitusta

- helpottaa eurooppalaisten pääomamarkkinoiden luomista kasvaville pk- yrityksille ja edistää näiden markkinoiden toimintaa täydennykseksi olemassa oleville kansallisille, pk-yrityksille suunnatuille markkinoille.

- lisätä tietotekniikan hyödyntämistä pk-yrityksissä

- edistää pk-yritysten osallistumista tietoyhteiskuntaan

- poistaa markkinoille pääsyn esteitä ja vähentää valtiontuista aiheutuvia vääristymiä

- edistää tutkimusta, innovaatioita ja koulutusta pk-yrityksissä

- lujittaa pk-yritysten välistä monikansallista yhteistyötä

- vahvistaa pk-yritysten kilpailukykyä ja kansainvälistymistä

- koordinoida kansalliset pk-yrityksiä koskevat politiikat keskenään ja EU:n vastaavan politiikan kanssa;

13. Kehottaa puhemiestään välittämään tämän päätöslauselman komissiolle, neuvostolle, Euroopan investointipankille ja Euroopan investointirahastolle.